b"\n_START_ARTICLE_\nMa'ale Adumim\n_START_SECTION_\nHistoria\n_START_PARAGRAPH_\nAdumimmin rinne mainitaan Vanhan testamentin Joosuan kirjassa kohdassa 15:7, jossa kuvaillaan Juudan ja Benjaminin heimon raja-aluetta. Nykyisen siirtokunnan alueella sijaitsee Bysantin valtakunnan aikana rakennettu Martyriuksen luostari._NEWLINE_Israel valtasi L\xc3\xa4nsirannan Jordanialta kuuden p\xc3\xa4iv\xc3\xa4n sodan aikana vuonna 1967. Maassa syntyi sodan j\xc3\xa4lkeen siirtokuntaliike, jonka j\xc3\xa4senet pyrkiv\xc3\xa4t asettumaan miehitetyille alueille. Vuonna 1975 Ma'ale Adumimiin asettui 23 juutalaista siirtolaisperhett\xc3\xa4 ja se tunnustettiin valtion taholta omana paikallisneuvostonaan vuonna 1979. Siirtokunta oli osa Jerusalemia ymp\xc3\xa4r\xc3\xb6ivien siirtokuntien keh\xc3\xa4\xc3\xa4, joiden tarkoituksena oli vahvistaa Israelin otetta It\xc3\xa4-Jerusalemista. Siirtokunta kasvoi nopeasti ja vuonna 1991 siit\xc3\xa4 tehtiin Juudean ja Samarian hallintoalueen ensimm\xc3\xa4inen kaupunki. Clintonin rauhansuunnitelman mukaan Ma'ale Adumimin oli tarkoitus j\xc3\xa4\xc3\xa4d\xc3\xa4 Israelille._NEWLINE_Israelissa Ma'ale Adumimin s\xc3\xa4ilyminen Israelin k\xc3\xa4siss\xc3\xa4 on pidetty v\xc3\xa4ltt\xc3\xa4m\xc3\xa4tt\xc3\xb6m\xc3\xa4n\xc3\xa4. Israelissa on ollut esill\xc3\xa4 my\xc3\xb6s niin sanottu E-1. -suunnitelma, jonka mukaan Ma'ale Adumim yhdistett\xc3\xa4isiin Jerusalemiin asuintalorakennuttamisella. Hanke on kuitenkin kohdannut huomattavaa kansainv\xc3\xa4list\xc3\xa4 vastustusta. T\xc3\xa4m\xc3\xa4 erist\xc3\xa4isi muun Palestiinan Jerusalemista, jonka it\xc3\xa4osaa palestiinalaiset ovat vaatineet maansa p\xc3\xa4\xc3\xa4kaupungiksi. Kansainv\xc3\xa4lisesti Israelin miehitt\xc3\xa4mille alueille rakentamia siirtokuntia pidet\xc3\xa4\xc3\xa4n laittomina.\n_START_SECTION_\nV\xc3\xa4est\xc3\xb6\n_START_PARAGRAPH_\nMa'ale Adumimin asukasluku vuoden 2016 lopussa oli 37\xc2\xa0670. Siirtokunnan asukkaista noin 20\xc2\xa0% on uskonnollisia juutalaisia. Noin 15\xc2\xa0% on siirtolaisia Yhdysvalloista ja toiset 15\xc2\xa0% entisen Neuvostoliiton alueelta."